b'\n_START_ARTICLE_\nJosip Bite\xc5\xbenik\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli v rojstnem kraju in gimnaziji v Gorici je v Gradcu in na Dunaju \xc5\xa1tudiral pravo. Leta 1914 je bil vpoklican k vojakom in bil 1916 na galicijski fronti zajet. V ruskem ujetni\xc5\xa1tvu je bil do leta 1919. Leta 1920 je v Zagrebu doktoriral, leta 1921 pa se je vrnil v Gorico. V desetletju 1921-1931 je v okviru kr\xc5\xa1\xc4\x8danskosocialne organizacije razvil bogato dejavnost. Kot Krekov u\xc4\x8denec se je posvetil socialnogospodarskim vpra\xc5\xa1anjem na Gori\xc5\xa1kem. Sodeloval je v katoli\xc5\xa1kem tiskovnem dru\xc5\xa1tvu, Zadru\xc5\xbeni zvezi in Prosvetni zvezi v Gorici, ter bil tajnik Kme\xc4\x8dko-delavske zveze. Ko so 1922 nastala nesoglasja v politi\xc4\x8dnem dru\xc5\xa1tvu Edinost v Trstu, so Gori\xc4\x8dani osnovali samostojno politi\xc4\x8dno dru\xc5\xa1tvo Edinost za Gori\xc5\xa1ko in izvolili Bite\xc5\xbenika za tajnika. Leta 1924 je na slovenski listi kandidiral za italijanski parlament. Na dr\xc5\xbeavnozborskih volilnih shodih je kot govornik\xc2\xa0\xc2\xbbgromovnik\xc2\xab\xc2\xa0navdu\xc5\xa1eval mno\xc5\xbeice. Leta 1930, ko je fa\xc5\xa1izem onemogo\xc4\x8dil sleherno slovensko dejavnost, se je umaknil na Dunaj, kjer je ve\xc4\x8d let sodeloval pri re\xc5\xa1evanju evropskih manj\xc5\xa1inskih vpra\xc5\xa1anj. Leta 1937 je od\xc5\xa1el v Kraljevino Jugoslavijo in nadaljeval s svojim delom sprva v Mariboru (1937-1939), zatem v Ljubljani (1939-1941) in Beogradu (1941-1945). Med drugo svetovno vojno je bil povezan z organizirano skupino predstavnikov slovenskega katoli\xc5\xa1kega politi\xc4\x8dnega tabora v Beogradu. Iz Beograda se je po osvoboditvi vrnil v Ljubljano in leta 1946 od\xc5\xa1el v Gorico. Zadnja leta se je posvetil mladini. Kot profesor je pou\xc4\x8deval sloven\xc5\xa1\xc4\x8dino sprva na vi\xc5\xa1ji, nato pa na ni\xc5\xbeji gimnaziji. Postopoma je za\xc4\x8del ponovno politi\xc4\x8dno delovati v okviru Slovenske kr\xc5\xa1\xc4\x8danske socialisti\xc4\x8dne zveze v Trstu.'